La vigilància epidemiològica en la salut pública consisteix en la recollida, l'anàlisi i la interpretació de tota aquella informació relacionada amb l'aparició i l'extensió de malalties i els seus determinants, amb la finalitat d'aconseguir-ne el control efectiu.
El Decret 395/1996, de 12 de desembre, pel qual s'estableixen els procediments de notificació de les malalties de declaració obligatòria i brots epidèmics al Departament de Salut (DOGC núm. 2294, de 18.12.1996), va definir el circuit de notificació de les malalties de declaració obligatòria, a partir de l'estructura organitzativa del sistema sanitari públic definida per la Llei 15/1990, de 9 de juliol, d'ordenació sanitària de Catalunya, i les disposicions que la despleguen, amb la finalitat de garantir que les administracions sanitàries puguin disposar de tota la informació epidemiològica.
L'evolució epidemiològica experimentada per determinades malalties va aconsellar introduir diverses modificacions en la relació de malalties i brots epidèmics objecte de notificació d'acord amb el Decret esmentat, les quals es van plasmar en el Decret 316/1998, de 15 de desembre, pel qual es modifica el procediment de notificació de determinades malalties de declaració obligatòria al Departament de Salut (DOGC núm. 2792, de 23.12.1998), i en el Decret 398/2000, de 5 de desembre, de modificació del Decret 395/1996, de 12 de desembre, pel qual s'estableixen els procediments de notificació de les malalties de declaració obligatòria i brots epidèmics al Departament de Salut (DOGC núm. 3294, de 29.12.2000).
Així mateix, el Decret 308/2001, de 20 de novembre, pel qual es modifica el circuit de notificació de les malalties de declaració obligatòria, per tal de desconcentrar les funcions de vigilància epidemiològica, va establir noves unitats funcionals de vigilància epidemiològica en l'àmbit de comarques de Barcelona.
En el marc dels canvis organitzatius introduïts pel Decret 262/2000, de 31 de juliol, de reestructuració del Departament de Salut (DOGC núm. 3200, de 8.8.2000), mitjançant el Decret 145/2003, de 10 de juny, pel qual es modifica el Decret 395/1996, de 12 de desembre, pel qual s'estableixen els procediments de notificació de les malalties de declaració obligatòria i brots epidèmics al Departament de Salut (DOGC núm. 3911, de 25.6.2003), es va modificar el circuit de notificació de les infeccions de transmissió sexual, de manera que fos el Centre d'Estudis Epidemiològics sobre la Sida de Catalunya (CEESCAT), ara Centre d'Estudis Epidemiològics sobre les Infeccions de Transmissió Sexual i la Sida de Catalunya (CEEISCAT), el destinatari de les declaracions relatives a les malalties d'aquesta naturalesa.
Posteriorment, amb la finalitat d'aconseguir una millor coordinació en la resposta als problemes de salut associats a les infeccions de transmissió sexual, a partir del Decret 445/2004, de 30 de novembre, pel qual es modifica el Decret 395/1996, de 12 de desembre, pel qual s'estableixen els procediments de notificació de malalties de declaració obligatòria i brots epidèmics al Departament de Salut (DOGC núm. 4273 de 2.12.2004), el CEEISCAT va passar a concentrar la informació epidemiològica relativa a les infeccions de transmissió sexual.
Dos anys més tard, arran dels canvis esdevinguts en l'epidemiologia de determinades infeccions de transmissió sexual, i la necessitat de donar resposta als problemes de salut pública, es considerà oportú introduir modificacions en les notificacions de declaracions de malalties de declaració obligatòria.
Així, mitjançant el Decret 391/2006, de 17 d'octubre, pel qual es modifica el circuit de les malalties de declaració obligatòria i brots epidèmics al Departament de Salut, s'inclogueren la sífilis, la infecció gonocòccica i el limfogranuloma veneri en la relació de malalties de declaració individualitzada, i la infecció genital per papil·lomavirus humà, l'herpes genital i la infecció per tricomones en la relació de malalties de declaració obligatòria numèrica.
També, coherentment amb els programes d'actuació davant de la rubèola i la parotiditis elaborats pel Departament de Salut amb l'objectiu d'eliminació d'aquestes malalties a Catalunya, i que preveuen la confirmació immediata dels casos sospitosos i l'actuació immediata davant d'un cas confirmat, s'inclogueren aquestes dues malalties en la relació de malalties de declaració urgent.
En aquests moments, la disponibilitat de tècniques d'anàlisi serològic sensibles i específiques per detectar el virus de l'hepatitis C aconsellen revisar el llistat de malalties de declaració obligatòria individualitzada i incloure com a entitat específica l'hepatitis C.
Així mateix, per tal de poder descriure l'epidemiologia de la infecció pel virus d'immunodeficiència humana (VIH), i donar resposta als problemes de salut pública, es considera oportú incorporar la infecció pel VIH com a malaltia de declaració obligatòria individualitzada, amb subjecció a les mateixes especificitats en el circuit de notificació establertes per a declaració de la síndrome d'immunodeficiència adquirida (sida).
D'altra banda, s'aconsella introduir com a entitat específica de declaració el condiloma acuminat com a mesura de vigilància epidemiològica de la infecció genital pel papil·lomavirus humà, i revisar a aquest efecte el llistat de malalties de declaració obligatòria numèrica.
Quant als procediments de notificació s'introdueixen alguns canvis, com ara la unificació de l'imprès de notificació de les malalties de declaració individualitzada per a totes les malalties, encara que es mantingui el tractament diferenciat de l'anàlisi i divulgació de les dades epidemiològiques d'interès sanitari corresponents a la infecció pel virus d'immunodeficiència humana (VIH) i a la síndrome d'immunodeficiència adquirida (sida), així com de la resta d'infeccions de transmissió sexual, a càrrec del CEEISCAT.
D'altra banda, es regulen les enquestes epidemiològiques a emplenar per part dels metges i metgesses declarants, en cas de les infeccions de transmissió sexual.
Així, s'aproven una enquesta diferenciada i única per a la infecció pel virus d'immunodeficiència humana (VIH) i la síndrome d'immunodeficiència adquirida (sida), i una enquesta per a les restants infeccions de transmissió sexual (infecció gonocòccica, limfogranuloma veneri, sífilis congènita i sífilis infecciosa).
Finalment, les modificacions que s'introdueixen en aquest Decret determinen la necessitat d'adequar-hi els models d'impresos de declaració numèrica.
La coexistència d'un gran nombre de decrets que modifiquen els circuits de notificació i la relació de malalties de declaració obligatòria, així com els canvis organitzatius experimentats en les unitats de recepció de les notificacions dels metges i les metgesses declarants, porten a considerar la necessitat d'actualitzar el marc normatiu en un únic Decret, que deroga els esmentats anteriorment.
D'altra banda, l'evolució del sistema de malalties de declaració obligatòria des del seu establiment l'any 1996 evidencia que es tracta d'un àmbit d'actuació molt canviant, en funció de la situació epidemiològica existent en cada moment.
Així mateix, l'objectiu final d'adopció de les mesures de control sanitari tan aviat com sigui possible aconsella dotar el Departament de Salut de capacitat per a poder determinar la inclusió d'una malaltia en el sistema de malalties de declaració obligatòria i, en benefici de la mateixa eficiència del sistema, també la seva exclusió.
Per això, es preveu autoritzar que el conseller o consellera de Salut, mitjançant ordre, pugui modificar l'annex 1 d'aquest Decret, relatiu al llistat de malalties de declaració obligatòria.
Igualment i amb el mateix fonament, davant la necessitat d'introduir modificacions en les dades a comunicar respecte de les diverses malalties, l'habilitació al conseller o consellera de Salut s'estén a l'aprovació d'eventuals modificacions que sigui necessari introduir en els impresos de notificació aprovats per l'article 6 i incorporats en els annexes 2 a 6 del Decret.
Per tot el que s'ha exposat, a l'empara del que preveu l'article 39.1 en relació amb el 40.1, ambdós de la Llei 13/2008, del 5 de novembre, de la presidència de la Generalitat i el Govern, d'acord amb el dictamen de la Comissió Jurídica Assessora, a proposta de la consellera de Salut, i amb la deliberació prèvia del Govern,
Aquest Decret té per objecte regular el sistema de notificació de les malalties de declaració obligatòria i brots epidèmics al Departament de Salut, mitjançant l'establiment dels procediments de notificació i de les responsabilitats de control sanitari de les distintes unitats de vigilància epidemiològica intervinents.
Els metges i les metgesses que realitzen tasques assistencials a Catalunya, en centres de caràcter públic o privat, han de notificar les malalties de declaració obligatòria i els brots epidèmics de què tinguin coneixement, de conformitat amb el que preveu aquest Decret.
Els procediments de notificació són els següents:
a) Declaració individualitzada: queden subjectes a aquest tipus de declaració aquelles malalties respecte de les quals és necessari conèixer, a més de dades relacionades amb la malaltia, determinades dades identificatives de la persona malalta i del metge o metgessa declarant, als efectes de poder exercir un control adequat de la persona malalta i del seu entorn.
b) Declaració urgent: queden subjectes a aquest tipus de declaració els brots epidèmics de qualsevol etiologia i aquelles malalties de declaració individualitzada que requereixen unes actuacions de control immediates, a l'efecte d'evitar l'aparició de nous casos relacionats.
c) Declaració numèrica: queden subjectes a aquest tipus de declaració aquelles malalties respecte de les quals es considera necessari disposar d'informació setmanal del nombre de casos, als efectes de tenir un coneixement adequat de la seva magnitud i la seva distribució en el temps i en l'espai.
Les malalties que han de ser objecte de notificació per a cadascun dels procediments establerts es determinen a l'annex 1.
Per a la notificació de les declaracions de malalties de declaració obligatòria, en les seves modalitats de declaració individualitzada, numèrica i urgent, en les diverses fases del procediment regulat en aquest Decret, la tramesa dels impresos corresponents s'ha de fer per correu, sens perjudici d'altres sistemes complementaris de notificació que l'òrgan receptor pugui establir atenint a circumstàncies especials. +]Quan sigui possible tècnicament es podrà dur a terme a través de mitjans electrònics en els termes que s'estableixi per ordre del conseller o consellera de Salut.
Les persones que, per raó de les seves competències, intervinguin en el procés de notificació de les malalties de declaració obligatòria i de brots epidèmics estan sotmeses al deure de confidencialitat en relació amb aquestes.
L'òrgan responsable del tractament de les dades de caràcter personal obtingudes en aplicació dels procediments de notificació descrits en aquest Decret i les persones encarregades del tractament han d'adoptar les mesures tècniques, de gestió i organitzatives necessàries per tal de garantir la confidencialitat, la seguretat i la integritat de les dades, el control d'accessos a les dades, des del moment de la recepció dels impresos, per qualsevol dels mitjans previstos a l'article 4 i 10.1, i la seva traçabilitat, així com dur a terme aquelles altres actuacions necessàries destinades a fer efectius els drets reconeguts en la normativa de protecció de dades de caràcter personal.
Als efectes d'aquest article, només estan autoritzats per l'accés a les dades personals contingudes en els impresos objecte de notificació en virtut d'aquest Decret els metges i metgesses declarants, les persones titulars dels òrgans i les unitats objecte de notificació, d'acord amb els articles 8 i 9, i el personal tecnicosanitari adscrit als òrgans esmentats.
S'aproven el nou imprès de notificació individualitzada de malalties de declaració obligatòria, l'enquesta epidemiològica individualitzada de les infeccions de transmissió sexual, l'enquesta epidemiològica individualitzada unificada de la infecció pel virus d'immunodeficiència humana (VIH) i la síndrome d'immunodeficiència adquirida (sida), i els nous impresos de notificació numèrica de malalties de declaració obligatòria, a emplenar per metges i metgesses que treballen en equips d'atenció primària o en altres centres assistencials (model A), i a emplenar per directors o directores d'equips d'atenció primària, directors mèdics o directores mèdiques, responsables sanitaris de centres assistencials i metges i metgesses en exercici lliure (model B), que figuren en els annexos 2, 3, 4, 5 i 6, respectivament.
Procediment de declaració individualitzada
Davant la sospita d'un nou cas de malaltia de declaració individualitzada el metge o metgessa ha de procedir-ne a la notificació, emplenant l'imprès que figura en l'annex 2 i donant-ne trasllat d'acord amb el que disposen els articles següents.
El període transcorregut entre la sospita del nou cas i la notificació d'aquest pel metge declarant no pot ser superior a 24 hores.
Els metges i les metgesses declarants han de trametre els impresos de declaració, degudament emplenats, i sens perjudici del que estableix l'article 9, als òrgans següents:
a) Els metges i les metgesses integrats en equips d'atenció primària, a la direcció de l'equip d'atenció primària corresponent.
b) Els metges i les metgesses no inclosos en la lletra anterior que presten els seus serveis en centres assistencials públics o privats, a la direcció mèdica o òrgan responsable sanitari del centre.
c) Els metges i les metgesses en exercici lliure de la seva professió, a les unitats de vigilància epidemiològica del Departament de Salut, d'entre les previstes a la disposició addicional primera, que els correspongui en funció de la localitat d'establiment, a excepció dels que estiguin establerts a la ciutat de Barcelona, que els han de trametre a l'òrgan de vigilància epidemiològica de l'Agència de Salut Pública de Barcelona.
Les persones titulars de les direccions dels equips d'atenció primària i de les direccions mèdiques o òrgans responsables sanitaris dels centres assistencials han de trametre els impresos de notificació rebuts a les unitats de vigilància epidemiològica del Departament de Salut d'entre les previstes a la disposició addicional primera que els correspongui en funció de la localitat d'ubicació, o a l'òrgan de vigilància epidemiològica de l'Agència de Salut Pública de Barcelona, en el cas de la ciutat de Barcelona, amb una periodicitat diària.
Les unitats de vigilància epidemiològica receptores de les declaracions obligatòries individualitzades de malalties d'acord amb el que preveu l'apartat anterior han de trametre les notificacions rebudes a la Subdirecció General de Vigilància i Resposta a Emergències de la Direcció General de Salut Pública del Departament de Salut, amb una periodicitat setmanal.
El circuit de notificació de la infecció pel virus d'immunodeficiència humana (VIH), de la síndrome d'immunodeficiència adquirida (sida) i de la resta de malalties de transmissió sexual està subjecte a les especificitats establertes en l'article següent.
Especificitats en el circuit de notificació
En el supòsit de la declaració individualitzada de la infecció pel virus d'immunodeficiència humana (VIH) i de la síndrome d'immunodeficiència adquirida (sida), els metges i les metgesses declarants han d'emplenar, a més de l'imprès previst en l'article 7.1, l'enquesta epidemiològica específica que figura a l'annex 3, i n'han de donar trasllat als òrgans previstos a l'article 8.1, a excepció dels metges i les metgesses que presten els seus serveis en centres hospitalaris, que els han de trametre al coordinador hospitalari o coordinadora hospitalària de la sida corresponent.
En el supòsit de les restants infeccions de transmissió sexual que han de ser objecte de declaració individualitzada —infecció gonocòccica, limfogranuloma veneri, sífilis congènita i sífilis infecciosa—, els metges i les metgesses declarants han d'emplenar, a més de l'imprès previst en l'article 7.1, l'enquesta epidemiològica específica que figura a l'annex 4, i n'han de donar trasllat als òrgans previstos a l'article 8.1.
Les persones titulars de les direccions dels equips d'atenció primària i de les direccions mèdiques o òrgans responsables sanitaris dels centres assistencials, així com els coordinadors hospitalaris o coordinadores hospitalàries de la sida han de trametre els impresos de notificació rebuts a les unitats de vigilància epidemiològica del Departament de Salut d'entre les previstes a la disposició addicional primera que els correspongui en funció de la localitat d'ubicació, o a l'òrgan de vigilància epidemiològica de l'Agència de Salut Pública de Barcelona, en el cas de la ciutat de Barcelona, amb una periodicitat diària.
Les unitats de vigilància epidemiològica receptores de les declaracions obligatòries individualitzades de malalties d'acord amb allò establert a l'apartat anterior han de trametre les enquestes epidemiològiques rebudes, degudament emplenades, al Centre d'Estudis Epidemiològics sobre les Infeccions de Transmissió Sexual i Sida de Catalunya (CEEISCAT), amb una periodicitat setmanal, a l'efecte de l'anàlisi de les dades epidemiològiques d'interès sanitari.
La Subdirecció General de Vigilància i Resposta a Emergències de la Direcció General de Salut Pública i el Centre d'Estudis Epidemiològics sobre les Infeccions de Transmissió Sexual i Sida de Catalunya (CEEISCAT) actuen de manera coordinada als efectes de tramesa i divulgació de la informació epidemiològica de les infeccions de transmissió sexual subjectes a declaració individualitzada.
Procediment de declaració urgent
Per a la notificació dels brots epidèmics i dels nous casos de malalties de declaració urgent, se segueix el circuit establert als articles 8 i 9, si bé tots els i les professionals que estan obligats a realitzar la notificació corresponent l'han d'avançar de la forma més ràpida possible, per telèfon, telefax o a través dels mitjans telemàtics o informàtics que possibilitin una transmissió urgent de dades.
La declaració urgent no eximeix de l'obligatorietat d'emplenar l'imprès de declaració individualitzada, ni les enquestes epidemiològiques previstes a l'article 9, apartats 1 i 2.
Procediment de declaració numèrica
Els casos de malalties de declaració numèrica que s'hagin detectat en cada període de notificació s'han de notificar el primer dia hàbil següent a la finalització d'aquest període, emplenant amb aquest efecte l'imprès corresponent i donant-ne trasllat d'acord amb el que disposa l'article següent.
Als efectes previstos en l'apartat anterior, el període de notificació correspon a la setmana natural; comença a les 0 hores del diumenge i finalitza a les 24 hores del dissabte.
Els metges i les metgesses declarants han de notificar els casos de malalties de declaració numèrica emplenant amb aquest efecte l'imprès que figura en l'annex 5, llevat dels metges en exercici lliure, que han d'emplenar l'imprès que figura en l'annex 6, i n'han de donar trasllat als òrgans previstos a l'article 8.1.
Les persones titulars de les direccions dels equips d'atenció primària i de les direccions mèdiques o òrgans responsables sanitaris dels centres assistencials han de trametre els impresos de notificació rebuts a les unitats de vigilància epidemiològica del Departament de Salut d'entre les previstes a la disposició addicional primera que els correspongui en funció de la localitat d'ubicació, o a l'òrgan de vigilància epidemiològica de l'Agència de Salut Pública de Barcelona, en el cas de la ciutat de Barcelona, amb una periodicitat setmanal, i han d'utilitzar amb aquest efecte l'imprès que figura en l'annex 6.
Les unitats de vigilància epidemiològica i l'Agència de Salut Pública de Barcelona receptores de les declaracions obligatòries numèriques d'acord amb el previst a l'apartat anterior han de trametre les notificacions rebudes, amb una periodicitat setmanal, a la Subdirecció General de Vigilància i Resposta a Emergències de la Direcció General de Salut Pública del Departament de Salut, excepte les notificacions corresponents a les malalties següents:
c) Infecció genital per clamídies.
f) Altres infeccions de transmissió sexual.
Les notificacions corresponents a les malalties relacionades a les lletres a) a f) del paràgraf anterior s'han de trametre, amb una periodicitat setmanal, al Centre d'Estudis Epidemiològics sobre les Infeccions de Transmissió Sexual i Sida de Catalunya (CEEISCAT).
La Subdirecció General de Vigilància i Resposta a Emergències de la Direcció General de Salut Pública i el Centre d'Estudis Epidemiològics sobre les Infeccions de Transmissió Sexual i Sida de Catalunya (CEEISCAT) actuen de manera coordinada als efectes de tramesa i divulgació de la informació epidemiològica de les infeccions de transmissió sexual subjectes a declaració numèrica.
Informació complementària i àmbits de responsabilitat
Els metges i les metgesses declarants, així com les persones titulars de les direccions dels equips d'atenció primària i de les direccions mèdiques o òrgans responsables sanitaris dels centres assistencials, els coordinadors hospitalaris o coordinadores hospitalàries de la sida i els coordinadors o coordinadores de les unitats d'infeccions de transmissió sexual, si n'hi ha, han de facilitar a les unitats de vigilància epidemiològica del Departament de Salut o, si escau, a l'òrgan de vigilància epidemiològica de l'Agència de Salut Pública de Barcelona, a la Subdirecció General de Vigilància i Resposta a Emergències de la Direcció General de Salut Pública i al Centre d'Estudis Epidemiològics sobre les Infeccions de Transmissió Sexual i Sida de Catalunya (CEEISCAT) tota la informació complementària sobre les dades clíniques i epidemiològiques que puguin ser necessàries per a la formalització de les fitxes epidemiològiques i els informes sanitaris que es generen a partir de les declaracions individualitzades de malalties i brots epidèmics.
Correspon als metges i metgesses esmentats en el paràgraf anterior l'adopció de les mesures necessàries que s'hagin de dur a terme pel que fa a la persona malalta i del seu entorn més immediat, incloent, en el cas de les infeccions de transmissió sexual, l'estudi de contactes, per al control de les malalties notificades.
Aquesta o aquestes funcions les han d'exercir sota la direcció dels tècnics de la unitat de vigilància epidemiològica corresponent del Departament de Salut o de l'òrgan de vigilància epidemiològica de l'Agència de Salut Pública de Barcelona, en el cas de la ciutat de Barcelona, els quals seran també responsables de l'aplicació de les mesures de control necessàries en l'àmbit comunitari, sens perjudici d'allò que s'estableix a l'apartat 3.
Pel que fa a la infecció pel virus d'immunodeficiència humana (VIH), la síndrome d'immunodeficiència adquirida (sida) i la resta d'infeccions de transmissió sexual la responsabilitat de la direcció i coordinació de les mesures de control necessàries a nivell comunitari les assumeix el Centre d'Estudis Epidemiològics sobre les Infeccions de Transmissió Sexual i Sida de Catalunya (CEEISCAT), conjuntament amb la Subdirecció General de Vigilància i Resposta a Emergències de la Direcció General de Salut Pública.
Les mesures de control previstes en aquest article s'han d'adoptar d'acord amb el que estableix la normativa de protecció de dades de caràcter personal i la legislació sanitària específica reguladora dels drets en matèria d'autonomia del pacient i d'informació i documentació clínica, i disposant de les autoritzacions preceptives.
L'adopció d'intervencions a l'empara de la Llei orgànica 3/1986, de 14 d'abril, de mesures especials en matèria de salut pública que impliquin privació o restricció de la llibertat o altre dret fonamental, requerirà la prèvia declaració de l'existència de risc per a la salut pública per part de l'autoritat sanitària competent i se subjectarà a les previsions de l'article 55.1 lletra j) de la Llei 18/2009, del 22 d'octubre, de salut pública i restant normativa d'aplicació.
Unitats de vigilància epidemiològica del Departament de Salut
Són unitats de vigilància epidemiològica del Departament de Salut les següents:
En l'àmbit de la Regió Sanitària Barcelona:
- Unitat de vigilància epidemiològica de la Regió Sanitària Barcelona - Zona Sud integrada pels sectors sanitaris Alt Penedès, Baix Llobregat Centre-Nord, Baix Llobregat Delta-Litoral, Baix Llobregat-Fontsanta, Barcelonès Sud-L'Hospitalet de Llobregat i Garraf, amb seu a l'Hospitalet de Llobregat.
- Unitat de vigilància epidemiològica de la Regió Sanitària Barcelona - Zona Barcelonès Nord i Maresme integrada pels sectors sanitaris Maresme i Barcelonès Nord, amb seu a Barcelona.
- Unitat de vigilància epidemiològica de la Regió Sanitària Barcelona - Zona Vallès integrada pels sectors sanitaris Sabadell, Terrasa-Rubí-Sant Cugat i Vallès Oriental, amb seu a Terrassa.
En l'àmbit de la Regió Sanitària Catalunya Central:
- Unitat de vigilància epidemiològica dels sectors sanitaris Anoia, Bages, Berguedà, Osona i Solsonès, amb seu a Manresa.
En l'àmbit de la Regió Sanitària Girona:
- Unitat vigilància epidemiològica dels sectors sanitaris Alt Empordà, Alt Maresme-Selva Marítima, Baix Empordà, Garrotxa, Gironès, Pla de l'Estany, Ripollès i Selva Interior, amb seu a Girona.
En l'àmbit de les regions sanitàries Lleida i Alt Pirineu i Aran:
- Unitat de vigilància epidemiològica dels sectors sanitaris Garrigues, Noguera, Pla d'Urgell, Segarra, Segrià i Urgell (pertanyents a la Regió Sanitària Lleida) i dels sectors sanitaris Alt Urgell, Alta Ribagorça, Cerdanya, Pallars Jussà, Pallars Sobirà i Val d'Aran (pertanyents a la Regió Sanitària Alt Pirineu i Aran ), amb seu a Lleida.
En l'àmbit de la Regió Sanitària Camp de Tarragona:
- Unitat de vigilància epidemiològica dels sectors sanitaris Alt Camp, Baix Camp, Baix Penedès, Conca de Barberà, Priorat i Tarragonès, amb seu a Tarragona.
En l'àmbit de la Regió Sanitària Terres de l'Ebre:
- Unitat de vigilància epidemiològica dels sectors sanitaris Baix Ebre, Montsià, Ribera d'Ebre i Terra Alta, amb seu a Tortosa.
Els canvis organitzatius que es puguin adoptar en un futur amb incidència en les unitats de vigilància epidemiològica seran objecte de publicació per part del Departament de Salut, a través d'una ordre del seu conseller o consellera, amb efectes merament informatius, que es publicarà al DOGC.
Igualment, també se'n donarà publicitat a través de la pàgina web del Departament.
Òrgan de vigilància epidemiològica de l'Agència de Salut Pública de Barcelona
Les referències contingudes en aquest Decret a l'òrgan de vigilància epidemiològica de l'Agència de Salut Pública de Barcelona s'entenen fetes al Servei de Vigilància Epidemiològica de l'esmentada Agència o òrgan que en el futur el pugui substituir.
Coordinació en el marc del Pla d'actuació del PROCICAT per a pandèmies
Quan els sistemes de vigilància epidemiològica detectin situacions de greu risc col·lectiu per a la salut pública o d'emergència associades a una pandèmia es procediran a activar els canals de comunicació entre el Departament de Salut i el Centre de Coordinació Operativa de Catalunya (CECAT), d'acord amb el Pla d'actuació del PROCICAT per pandèmies, als efectes de dur a terme les actuacions previstes en aquest Pla.
Aquests canals de comunicació inclouen, en tot cas, el telèfon com a mitjà de notificació immediata al CECAT.
Aquesta comunicació inicial serà complementada, amb la màxima celeritat possible, a través de correu electrònic així com mitjançant altres sistemes adients que es puguin establir en un futur.
Es deroguen el Decret 395/1996, de 12 de desembre, pel qual s'estableixen els procediments de notificació de les malalties de declaració obligatòria i brots epidèmics al Departament de Salut, el Decret 316/1998, de 15 de desembre, pel qual es modifica el procediment de notificació de determinades malalties de declaració obligatòria al Departament de Salut, el Decret 398/2000, de 5 de desembre, de modificació del Decret 395/1996, de 12 de desembre, pel qual s'estableixen els procediments de notificació de les malalties de declaració obligatòria i brots epidèmics al Departament de Salut, el Decret 308/2001, de 20 de novembre, pel qual es modifica el circuit de notificació de les malalties de declaració obligatòria, el Decret 445/2004, de 30 de novembre, pel qual es modifica el Decret 395/1996, de 12 de desembre, pel qual s'estableixen els procediments de notificació de les malalties de declaració obligatòria i brots epidèmics al Departament de Salut i el Decret 391/2006, de 17 d'octubre, pel qual es modifica el circuit de notificació de les malalties de declaració obligatòria i brots epidèmics al Departament de Salut.
S'autoritza el conseller o consellera de Salut per modificar, mitjançant Ordre, la relació de malalties de declaració obligatòria que conté l'annex 1 i els impresos de notificació aprovats per l'article 6 i incorporats als annexos 2 a 6.
Malalties de declaració individualitzada
Altres hepatitis víriques (s'hi exclouen les A, B i C)
Infecció pel virus d'immunodeficiència humana (VIH)
Altres malalties o entitats sindròmiques emergents amb risc per a la salut pública, nacionals o internacionals, subjectes a aquesta modalitat de declaració per l'Administració sanitària competent
Malalties de declaració numèrica
Altres infeccions de transmissió sexual